PATVIRTINTA

Molėtų rajono savivaldybės tarybos

2025 m. sausio 30 d. sprendimu Nr. B1-23

**MOLĖTŲ RAJONO SAVIVALDYBĖS METŲ KULTŪROS DARBUOTOJO VARDO SUTEIKIMO IR PREMIJOS SKYRIMO NUOSTATAI**

**I SKYRIUS**

**BENDROSIOS NUOSTATOS**

1. Molėtų rajono savivaldybės metų kultūros darbuotojo (toliau – Metų kultūros darbuotojas) vardo suteikimo ir premijos skyrimo nuostatai (toliau – Nuostatai) reglamentuoja Metų kultūros darbuotojo vardo suteikimo kriterijus ir Metų kultūros darbuotojo premijos (toliau – Premija) skyrimo tvarką.

2. Metų kultūros darbuotojo vardo suteikimo ir Premijos skyrimo tikslas – įvertinti Molėtų rajono savivaldybės (toliau – Savivaldybė) kultūros darbuotojų profesinės veiklos rezultatus ir skatinti juos kūrybinei iniciatyvai.

3. Metų kultūros darbuotojo vardas suteikiamas ir Premija skiriama kultūros darbuotojams už reikšmingiausius vienerių metų nuopelnus profesinėje veikloje, aktyvų bendruomenės narių įtraukimą į kultūrinę veiklą.

 4. Kiekvienais metais skiriama Premija darbuotojams, dirbantiems Molėtų rajono savivaldybės kultūros įstaigose.

5. Premiją steigia Molėtų rajono savivaldybės taryba (toliau – Savivaldybės taryba). Premijos dydis – 42 bazinės socialinės išmokos dydžiai (toliau – BSI).

6. Premija Molėtų rajono savivaldybės administracijos direktoriaus įsakymu skiriama išsavivaldybės lėšų vadovaujantis Molėtų rajono savivaldybės strateginiu veiklos planu.

**II SKYRIUS**

**KANDIDATŲ METŲ KULTŪROS DARBUOTOJO VARDUI SUTEIKTI IR PREMIJAI GAUTI KRITERIJAI**

7. Vertinamos veiklos sritys:

7.1. bendruomenių kultūrinių poreikių ugdymas, aktyvus bendruomenės narių įtraukimas į kultūrinę veiklą;

7.2. krašto tradicijų puoselėjimas, išsaugojimas ir sklaida, etninės kultūros plėtra;

7.3. dainų švenčių tradicijos išsaugojimas, mėgėjų meno puoselėjimas;

7.4. profesionalaus meno puoselėjimas ir sklaida;

7.5. istorinės atminties įamžinimas;

7.6. bendruomenės švietimas ir informacinių poreikių tenkinimas;

7.7. profesinės ir (arba) mokslinės veiklos reikšmingumas, aktualumas, inovatyvumas;

7.8. indėlis į profesinės veiklos tobulinimą, pilietinis aktyvumas.

8. Veiklos vertinimo kriterijai:

8.1. pasiekimai regioniniuose, respublikiniuose ir tarptautiniuose konkursuose, festivaliuose, kituose renginiuose;

8.2. inicijuoti ir suorganizuoti reikšmingi renginiai;

8.3. parengtos ir įgyvendintos reikšmingos ekspozicijos, parodos, plenerai, kūrybinės stovyklos;

8.4. parengti ir išleisti kultūros, meno, mokslo leidiniai;

8.5. parengtos ir įgyvendintos inovatyvios kultūrinės edukacijos;

8.6. parengtos kvalifikacijos tobulinimo programos, vesti kvalifikacijos tobulinimo seminarai, viešos paskaitos bendruomenėms, autentiškos patirties sklaida, dalyvavimas nacionaliniuose, tarptautiniuose projektuose, eksperimentinėje bei mokslo tiriamojoje veikloje (draugijos, asociacijos, ekspertų komisijos, konsultacijos, straipsniai ir kt.);

8.7. sukurti reikšmingi meno kūriniai;

8.8. aktyvi ir kūrybiška veikla įstaigos bendruomenėje.

**III SKYRIUS**

**METŲ KULTŪROS DARBUOTOJO VARDO SUTEIKIMO IR PREMIJOS SKYRIMO TVARKA**

 9. Kandidatūras Metų kultūros darbuotojo vardui suteikti ir Premijai gauti siūlo rajono kultūros įstaigos.

 10. Kandidatūros raštu (pagal Nuostatų priede pateiktą formą) teikiamos Kultūros ir švietimo skyriui iki einamųjų metų kovo 15 d.

 11. Kandidatūras svarsto Metų kultūros darbuotojo vardo suteikimo ir premijos skyrimo komisija (toliau – Komisija), patvirtinta Savivaldybės mero 5 metams iš ne mažiau kaip 5 narių. Komisijos nariais negali būti Savivaldybės tarybos nariai ir kultūros įstaigų atstovai.

 12. Komisijos darbas organizuojamas pagal Savivaldybės mero patvirtintą Komisijos darbo reglamentą.

 13. Komisija svarsto ir vertina pateiktas kandidatūras, atitinkančias bent vieną veiklos sritį ir bent 2 veiklos vertinimo kriterijus, pagal Komisijos darbo reglamentu nustatytą kriterijų vertinimo tvarką.

 14. Komisijos sprendimas dėl Metų kultūros darbuotojo vardo suteikimo ir Premijos skyrimo priimamas iki kovo 31 d.

 15. Komisijos sprendimai įforminami protokolu. Protokolą pasirašo Komisijos pirmininkas ir sekretorius.

 16. Sprendimą dėl Metų kultūros darbuotojo vardo suteikimo ir Premijos skyrimo priima Savivaldybės administracijos direktorius, atsižvelgdamas į Komisijos teikimą.

 17. Metų kultūros darbuotojo vardas suteikiamas ir Premija skiriama Savivaldybės administracijos direktoriaus įsakymu ir teikiama Kultūros dienos proga. Kartu su Premija įteikiamas Savivaldybės mero pasirašytas Metų kultūros darbuotojo vardo suteikimo diplomas.

 18. Komisija užtikrina, kad jos vykdomas asmens duomenų tvarkymas atitiktų Lietuvos Respublikos asmens duomenų teisinės apsaugos įstatymo nuostatas.

 19. Metų kultūros darbuotojo vardas ir Premija tam pačiam kultūros darbuotojui teikiama vieną kartą.

 20. Informacija apie Metų kultūros darbuotojo vardo suteikimą ir Premijos skyrimą skelbiama Molėtų rajono savivaldybės interneto svetainėje, kitose žiniasklaidos priemonėse.

**IV SKYRIUS**

**BAIGIAMOSIOS NUOSTATOS**

21. Nuostatai keičiami, papildomi ar pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_